
COMUNICAT DE PRESĂ

Având in vedere dezbaterile tot mai dese şi apariţiile în spatiul public a subiectelor legate de sectorul energiei - cu precădere referitoare la aplicarea calendarului de liberalizare - care ating şi activitatea instituţiei noastre şi pentru o corecta informare a publicului, dorim să facem următoarele precizări:

ANRE este o institutie publica, independentă, aflată sub control parlamentar, iar atributiile sale definite prin lege privesc elaborarea, aprobarea şi monitorizarea aplicării ansamblului de reglementări obligatorii la nivel naţional, necesar funcţionării sectorului şi pieţei energiei electrice, termice în cogenerare şi a gazelor naturale. Instituţia noastră îşi fundamentează activitatea pe respectarea principiilor de transparenţă, profesionalism şi predictibilitate.  
Pentru asigurarea transparenţei procesului de reglementare, ANRE supune consultării publice toate  proiectele de reglementări pe care le emite, pentru a da posibilitatea tuturor părţilor interesate să participe - prin observaţii, propuneri, comentarii - la procesul decizional. Un rol important pentru asigurarea obiectivităţii în luarea deciziilor îl are Consiliul Consultativ al ANRE, din componenţa căruia fac parte reprezentanţi ai direcţiei de specialitate din Ministerul Economiei, asociaţiilor consumatorilor de energie, organizaţiilor profesionale, asociaţiilor sindicale din sector, asociaţiilor din administraţia publică locală,  ai operatorilor, ai Consiliului Concurenţei şi ai ANPC.  
Ulterior şedinţei Consiliului Consultativ, ordinele si deciziile ANRE sunt dezbătute şi de Comitetul de Reglementare, format din 7 membri numiţi de Parlamentul României şi care aprobă, în concordanţă cu experienţa personală îndelungată în domeniu, proiectele de reglementări propuse de specialiştii ANRE. 
Dorim, de asemenea, să precizăm că, prin munca si efortul specialistilor nostri s-a reusit crearea si implementarea unui cadru de reglementare care raspunde tuturor cerintelor si normelor europene iar, in plan extern, ANRE este recunoscuta ca o institutie respectabila, care a dat dovada de profesionalism si seriozitate. 

De aceea, ANRE nu doreşte să fie atrasă în dezbateri care, uneori, în perioada actuală, pot fi considerate ca având caracter electoral. Activitatea Autorităţii de reglementare este fundamentală pentru asigurarea echilibrului şi implementării regulilor pentru crearea unei concurenţei reale pe piaţa internă de energie şi orice discuţii bazate pe teme populiste pot duce la diminuarea credibilităţii instituţiei şi încrederii opiniei publice şi a participanţilor la piaţă privind obiectivitatea activităţii de reglementare, cu efecte negative asupra întregului sector energetic. 
În ceea ce priveşte temerile apărute privind aprovizionarea cu gaze naturale, dorim să informăm opinia publică că ANRE a luat toate măsurile pentru asigurarea înmagazinării gazelor naturale din producţia internă (deci la un preţ mai mic decât cel din import) pe timp de iarnă, astfel încât, indiferent de conjunctura regională şi internaţională, cetăţenii României să nu aibă de suferit.

